
 13.12.2013
 BG
 Официален вестник на Европейския съюз
 L 334/8
 РЕГЛАМЕНТ ЗА ИЗПЪЛНЕНИЕ (ЕС) No 1328/2013 НА КОМИСИЯТА
 от 12 декември 2013 година
 за предоставяне на междурегионална кумулация между Индонезия и Шри Ланка по отношение на правилата за произход, използвани за целите на схемата от общи тарифни преференции, в съответствие с Регламент (ЕИО) No 2454/93
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕИО) No 2913/92 на Съвета от 12 октомври 1992 г. за създаване на Митнически кодекс на Общността (1), и по-специално член 247 от него,
 като взе предвид Регламент (ЕИО) No 2454/93 на Комисията от 2 юли 1993 г. относно определяне на разпоредби за прилагането на Регламент (ЕИО) No 2913/92 на Съвета относно създаване на Митнически кодекс на Общността (2), и по-специално член 86 от него,
 като има предвид, че:
 (1)
 В член 86, параграф 5 от Регламент (ЕИО) No 2454/93 на Комисията се предвижда възможността и се определят условията за това на държавите — бенефициери по общата система от преференции (ОСП) на Съюза, от регионални групи I и III да бъде разрешено да използват взаимно материали с прилагане на специфичен вид кумулация, обикновено наричана „междурегионална кумулация“.
 (2)
 С писмо от 15 април 2013 г. Индонезия и Шри Ланка представиха съвместно искане за междурегионална кумулация в съответствие с член 86, параграф 5 от Регламент (ЕИО) No 2454/93.
 (3)
 С цел да се стимулира търговията и да се допринесе за растежа на двете икономики, посочените държави предлагат на сектора за отглеждане на тютюн в Индонезия да бъде разрешено да снабдява сектора за производство на пури в Шри Ланка с материали от индонезийски произход, които Шри Ланка да може да използва с прилагане на кумулация при допълнителна обработка или преработка, която не е включена в операциите, посочени в член 78, параграф 1 от Регламент (ЕИО) No 2454/93.
 (4)
 В искането и двете държави се ангажират да спазват или да гарантират спазването на правилата за произход по ОСП и да оказват необходимото административно сътрудничество както по отношение на Съюза, така и помежду си, за осигуряване на правилното прилагане на тези правила.
 (5)
 Искането съдържа описание на материалите, по отношение на които ще се прилага кумулация — сурови или необработени тютюни или отпадъци от тютюн от позиция 2401 по Хармонизираната система (ХС), както и етапите на преработка и съпътстващите я процеси, които ще се извършват в Шри Ланка.
 (6)
 Представилите искането държави твърдят, че ако междурегионалната кумулация бъде разрешена, тя ще окаже положително въздействие върху икономиките на двете държави и няма да засегне неблагоприятно секторите от икономиката на Съюза, участващи в производството и продажбата на пури.
 (7)
 Поради това на Шри Ланка следва да бъде дадена възможността да кумулира материали от позиция 2401 по ХС с произход от Индонезия, при условие че и двете държави останат държави — бенефициери по ОСП, по смисъла на член 2, буква г) от Регламент (ЕС) No 978/2012 на Европейския парламент и на Съвета (3).
 (8)
 Европейската комисия ще наблюдава промените във вноса, произтичащи от това разрешение, и като вземе